

**Odgovori na novinarska vprašanja glede ukrepov v zvezi s poplavami**

zanima nas, ali vaše združenje (morda tudi skupaj z Banko Slovenije) pripravlja kakšne rešitve za prizadete v poplavah.

Če da:

- kakšne rešitve pripravljate?

- bodo šle v smeri ukrepov v času covida-19, torej ugodne likvidnostne sheme,  moratorij na plačila obrokov?

- morda še kaj drugega?

- ali bi to veljalo tako za pravne kot fizične osebe?

- ali od države pričakujete kakšna jamstva, če ja, v kakšni višini?

- kdaj pričakujete, da bi bili ti predlogi ukrepov lahko oblikovani?

- ali na tem področju oblikujete tudi kakšne sistemske rešitve? če ja, v kateri smeri?

**Odgovori Združenja bank Slovenije:**

Že pretekli teden in tudi v začetku tega je bila Banki Slovenije poslali posredovana pobuda/prošnja za regulatorno podporo pri pripravi rešitev za prizadete v poplavah, predvsem za področje bonitetne obravnave strank v primerih potrebnih moratorijev na odplačila dolga ali drugih oblik restrukturiranja ter na področju vrednotenja zavarovanj, ravno tako pa Ministrstvu za finance predlog možnih sistemskih ukrepov za pomoč kreditojemalcem (garancije za moratorije in zagotavljanje likvidnosti), podobno, kot v času epidemije Covid-19, seveda smiselno v odvisnosti od drugih ukrepov pomoči, ki jih bo Vlada sprejela.

Trenutno še poteka zbiranje informacij o višini škode in številu komitentov (pravnih in fizičnih oseb), ki bodo potrebovali pomoč in šele, ko bo moč oceniti škodo (po najprej osnovnem očiščenju razdejanja) bo moč v sodelovanju z vsemi opredeliti morebitno potrebo po sistemskih ukrepih in kateri bi bili najbolj potrebni oziroma učinkoviti.

Ob tem banke ne čakajo na sistemske ukrepe ampak, tako kot v času Covid - 19, že tudi same oblikujejo lastne sheme za hitro zagotavljanje nove likvidnosti in po potrebi moratorije. Ravno tako so že pred poplavami omogočale humanitarna nakazila brez plačil provizij za humanitarne organizacije, objavljene na njihovih spletnih straneh, v teh dneh pa na sezname za oprostitev plačila provizij uvrščajo tudi nove oz. dodatne humanitarne organizacije. Sprejemajo pa individualno tudi druge različne solidarnostne ukrepe.

V bankah in hranilnicah si tudi prizadevajo, da bi v čim krajšem možnem času znova zagotovili polno delovanje zaprtih poslovalnic in tistih, ki delujejo v omejenem obsegu (informacije so na voljo na njihovih spletnih straneh in spletnih straneh ZBS <https://www.zbs-giz.si/bancne-poslovalnice-zaradi-poplav-na-nekaterih-obmocjih-zaprte-oziroma-z-omejenim-delovanjem/>).

Združenje bank Slovenije  
Ljubljana, 8. avgust 2023